
1. Pripreme za Šestu međunarodnu konferenciju

2. Izveštaj koleginice Nataše Janković sa završnog skupa prve pilot faze projekta Circle U u Parizu

3. Izveštaj koleginice Milice Mirić o radu Radne grupe Društva za strane jezike u proteklom periodu

4. Razno

	Drugi sastanak Sekcije univerzitetskih nastavnika stranog jezika struke 2023. održan je onlajn, putem platforme Zoom. Pre prelaska na dnevni red, predsednica Sekcije je u ime rukovodstva pozdravila sve prisutne. 

U okviru prve tačke predsednica Sekcije je upoznala prisutne sa aktivnostima rukovodstva u domenu organizacije konferencije stranog jezika struke Jezik struke i nauke: pristupi i strategije koja će se održati 26. i 27.9. 2024. na Filozofskom fakultetu Univerziteta u Beogradu  i zamolila ih za mišljenja i sugestije. Poslat je prvi poziv za konferenciju. Za sada su učešće kao plenarni govornici potvrdile prof. dr Violeta Jurkovič sa Univerziteta Primorska u Kopru i prof. dr Jelena Ginić sa Filološkog fakulteta Univerziteta u Beogradu, a očekujemo da učešće potvrdi i prof. dr Andreas Hettiger sa Univerziteta u Braunšvajdu. Koleginica Marijana Paprić predložila je da koleginica Nataša Janković, koja je predstavnik Univerziteta u Beogradu na projektu univerzitetske alijanse Circle U., bude jedan od plenarnih govornika zajedno sa nekim od profesora jezika struke iz radne grupe za višejezičnost u okviru istog projekta.

Pod drugom tačkom dnevnog reda, koleginica Nataša Janković podnela je izveštaj sa završnog skupa prve pilot faze projekta Circle U. u Parizu. Upoznala je članove Sekcije sa rezultatima opsežnog istraživanja vezanog za višejezičnost na univerzitetskom nivou koje je sprovedeno na devet evropskih univerziteta alijanse. Na osnovu istraživanja zaključeno je da studenti prepoznaju značaj višejezičnosti. Takođe, zaključeno je i da Circle U. projekat nudi u tom smislu različite mogućnosti, ali da je potrebno da one budu vidljivije, te je koleginica Janković pozvala kolege da prate aktivnosti vezane za ovaj projekat na veb-sajtu alijanse Circle U. i veb-sajtu Univerziteta u Beogradu, kao i da informacije prosleđuju studentima.

U okviru treće tačke, koleginica Milica Mirić izvestila je o zadatku Radne grupe DSJKS koji se odnosi na analizu kvaliteta nastave stranih jezika na nefilološkim fakultetima. Napravljen je nacrt ankete i dobijena načelna saglasnost od g. Tubića, sada nekadašnjeg savetnika ministra za visoko obrazovanje. Sektoru za visoko obrazovanje upućen je dopis kako bi se i zvanično dobila saglasnost za sprovođenje istraživanja, ali je odgovor izostao.

Pod tačkom Razno razgovaralo se o organizacionim pitanjima vezanim za predstojeću konferenciju i dogovoreno je da sledeći sastanak bude sledeće godine.

